Video: Só sokkie jy met ŉ plaashek‘n Skermskoot uit die video Hy wou sommer net ŉ vriend en sy dogters laat glimlag toe hy die plaashek by Baviaanskloof in die Oos-Kaap vasgegryp en met dié hek gesokkie het, vertel Johan Naudé van George. Nou het ŉ video van sy sierlike danspassies – wat bykans 400 000 keer gekyk is – soos ŉ veldbrand op sosiale media versprei. Naudé het Donderdag aan Maroela Media vertel hy en ŉ vriend, Kobus King, en sy dogters het voor ŉ groot plaashek op pad na ŉ wildkamp by dié natuurreservaat stilgehou toe die video geneem is. Hy sê sy dogters het heelpad lank musiek in die bakkie geluister, en toe hy uitklim om die hek oop te maak en Theuns Jordaan se liedjie “Sal jy bly” speel oor die radio, het hy sommer dié hek met ŉ huppel in sy stap oopgemaak. “Dit was nie iets wat beplan was nie, dit het sommer net gebeur. Kobus en my dogters het só gelag, hulle het vir my gesê ek moet dit weer doen sodat hulle my kan afneem. Toe doen ek dit – want ek hou daarvan om mense te laat lag,” vertel hy. Naudé, nié ŉ boer soos talle op sosiale media na hom verwys nie, sê hy was aanvanklik verbaas oor hoe die video op sosiale media versprei het. “Ek wens ek was ŉ boer,” lag hy. “Ek is egter net ŉ man wat hou daarvan as ander lag, want as hulle lag, lag ek ook. Ons was verbaas om te sien hoeveel keer die video gekyk is, want ons het dit natuurlik sommer net suiwer vir die pret gedoen. Nou is daar talle wat by my aandring om die video sommer vir kykNET se Kwêla funnies-program in te stuur.” King sê hy het aanvanklik ŉ verskuilde agenda gehad om eerder te bestuur as om aan die passasierskant te sit. “Ek wou nie hekke oopmaak nie, maar as ek nou daaraan dink, sou ons nooit hierdie snaakse oomblik vasgevang het as ek wél aan die passasierskant gesit het nie,” vertel hy. Die video is op King se selfoon geskiet en sedert 3 Januarie meer as 8 000 keer op sosiale media gedeel. VIR ELKE BOERSEUN DAAR BUITE. GENIET JULLE PLASE. DIS N VOORREG OM JOU EIE PLAASHEK OOP TE MAAK. Posted by Jurina Luzya on Tuesday, January 2, 2018